Luftë fjalësh mes kandidatit Trump dhe familjes myslimane
Zoti Trump la përshtypjen se po fliste pa respekt ndaj babait të ushtarit amerikan të vrarë pas komenteve që ai bëri në Kuvendin e Demokratëve
Kandidati republikan për president, Donald Trump dhe prindërit e një ushtari mysliman amerikan që vdiq në fushën e betejës, janë përfshirë në një luftë fjalësh që filloi kur zoti Trump la përshtypjen se po fliste pa respekt ndaj Khizr Khanit pas komenteve që ai bëri në Kuvendin Kombëtar të Demokratëve. Khan dhe gruaja e tij Ghazala, dhanë intervista për organe të ndryshme mediash dje, përfshirë Zërin e Amerikës, ku u intervistuan nga Shërbimi Pakistanez. Faktet, që janë të pakundërshtueshme në varrezat kombëtare në Arlington, duket se janë lënë në hije nga retorika. Kapiteni Humayun Khan, një ushtar amerikan mysliman, u vra para 12 vjetësh në Irak nga një sulm vetëvrasës me bombë. Prindërit e tij, u intervistuan nga shërbimi i gjuhës Urdu i Zërit të Amerikës. Ghazala Khan e mban mend herën e fundit që foli me të birin. Zonja Khan ishte me të shoqin në skenën e Kuvendit Demokrat javën e kaluar, kur ai e sulmoi kandidatin republikan për president Donald Trump për komentet e tij kundër myslimanëve. Zoti Trump u kundërpërgjigj. Për zotin Trump, beteja e retorikës u zhvendos në Twitter. Kjo është e fundit ndër deklaratat e debatueshme të zotit Trump, por ekspertët politikë nuk janë të sigurt se kjo do ta dëmtojë atë. Në një postim në Facebook, kandidati republikan për nënpresident, Mike Pence, shkruajti: “Donald Trumpi dhe unë, besojmë se kapiteni Humayun Khan është hero amerikan dhe familja e tij, si çdo familje që ka humbur bij në luftë, duhet të nderohet nga çdo amerikan”. Edhe republikanë të tjerë shprehën mendime të ngjashme. Ish-kandidati republikan për President, John McCain tha se nuk ishte dakord me zotin Trump dhe tha se shpresonte që “amerikanët ta kuptojnë se ato komente nuk përfaqësojnë pikëpamjet e Partisë Republikane”.